*Hakusana "Beida" ohjaa tänne. Sanan muista merkityksistä kerrotaan artikkelissa Beida (Libya).*

**Pekingin yliopisto** (yksink.: 北京大学; perint.: 北京大學; pinyin: *Běijīng Dàxué*, *Beijingin yliopisto*; engl. *Peking University (PKU)*), arkikielessä **Beida** (北大, Pinyin Běidà), on yksi Kiinan kansantasavallan maineikkaimpia ja arvostetuimpia yliopistoja. 

Se sijaitsee Kiinan pääkaupungissa Pekingissä (Beijing), ja yliopiston kampus on Pekingin luoteisosassa Haidianin alueella. Pekingin yliopisto on lähellä vanhaa keisarillista kesäpalatsia ja sen välittömässä läheisyydessä on myös Tsinghuan yliopisto sekä kaksi muuta yliopistoa. Pekingin yliopisto toimii myös Hong Kongin naapurikaupungissa Shenzhenissä.

Historia
--------

Yliopisto perustettiin 1898 yhtenä Kiinan ensimmäisistä nykyaikaisista yliopistoista Qing-dynastian sadan päivän reformin aikaan, ja sitä tunnettiin aluksi Keisarillisena Pekingin yliopistona tai nimellä Suurkaupunkiyliopisto (yksink.: 京师大学堂; perint.: 京師大學堂; pinyin: *Jīng shī dàxuétáng*). Vallankumouksen aikaan 1912 se nimettiin Pekingin yliopistoksi. Maineikas oppinut Cai Yuanpei nimitettiin sille rehtoriksi 1917 ja hänellä oli suuri vaikutus siihen, että Pekingin yliopisto kasvoi Kiinan suurimmaksi korkeakouluksi. Vuonna 1919 sen opiskelijat muodostivat merkittävän osan toukokuun neljännen päivän liikkeestä. Samoihin aikoihin siitä tuli myös ensimmäisiä kiinalaisia korkeakouluja, joka hyväksyi naisopiskelijoita.

Yliopiston johtohahmoihin kuuluivat 1910-luvun lopun ja 1920-luvun alun radikaaleina aikoina muiden muassa Chen Duxiu ja Li Dazhao, joista tuli vähän myöhemmin Kiinan kommunistisen puolueen perustajajäseniä. Myös Mao Zedong oli opiskelijana siellä jonkin aikaa. Muista tuon ajan hahmoista mainittakoon yliopistossa lukuvuoden 1920–1921 filosofian luennoitsijana toiminut Bertrand Russell.

Toisen maailmansodan aikaan ja sen molemmin puolin yliopisto ei toiminut Pekingissä. Japanin aloitettua Toisen Kiinan-Japanin sodan 1937 muutti Pekingin yliopisto Changshaan muodostaen siellä väliaikaisen yliopiston yhdessä Qinghuan yliopiston ja Nankain yliopiston kanssa. Vähän myöhemmin yliopistot joutuivat muuttamaan uudelleen, Kunmingiin, jossa ne muodostivat koko sodan ajan lounaisen valtionyliopiston. Sodan jälkeen 1946 Pekingin yliopisto pääsi palaamaan kotikaupunkiinsa.

Eliitin huippuyliopistona Beida on aina ollut Kiinan opiskelijalevottomuuksien polttopisteessä. Erityisen merkittävä rooli sillä oli tässä suhteessa vuosina 1956–1957 sadan kukan kaudella ja sadan kukan liikkeessä. 

Kiinassa pantiin vuonna 1966 toimeen ideologisia puhdistuksia. Pekingin yliopiston rehtori Lu Ping erotettiin virastaan 3. kesäkuuta 1966.

Tiananmenin aukion liikehdintä Taivaallisen rauhan aukiolla vuonna 1989 alkoi Beidasta, jossa opiskelijat olivat erityisen aktiivisia ja jossa julkaistiin paljon seinälehtiä. Taivaallisen rauhan aukion mielenosoitusten tukahduttamisen jälkeen näyttävät sortotoimenpiteet yliopistoa kohtaan olleen ankaria, vaikkakin Kiinan hallitus pysyy vaitonaisena kaikista kesäkuun 1989 tapahtumista. Siitä lähtien yliopisto on joutunut olemaan varsin tiukan tarkkailun alaisena.

Yleisesti ottaen Beida on säilyttänyt perustamisestaan lähtien epämääräisen neutraalit suhteet valtiovaltaan. Niinpä vuonna 1957 hallituksen kyseenalaistaminen oli aluksi Mao Zedongin rohkaisemaa tämän "antaa kaikkien kukkien kukkia" -kampanjassa, ennen kuin kommunistinen puolue katsoi kritiikin käyneen liialliseksi ja päätti tukahduttaa liikehdinnän.

Opiskelu ja toiminta
--------------------

Sisääntulo Pekingin yliopistoon länsiportilta.
Beida käsittää nykyään 30 collegea ja 12 osastoa sekä yli sata tutkimuslaitosta. Opiskelijoita otetaan 95 kandidaattiohjelmaan, 199 maisteriohjelmaan ja 173 tohtoriohjelmaan, heiltä edellytetään erittäin vaativien pääsykokeiden läpäisyä, joissa hylättyjen määrä on suuri. Opiskelijoita yliopistossa on yli 30 000, mukaan lukien yli 4 000 ulkomaista opiskelijaa yli 80 eri maasta. 

Pekingin yliopiston katsotaan yhdessä läheisen Tsinghuan yliopiston kanssa muodostavan Kiinan parhaiden yliopistojen kaksikon. Tsinghua sijoittuu monissa yliopistovertailuissa ensimmäiseksi ja Pekingin yliopisto toiseksi, muiden kiinalaisyliopistojen jäädessä kauas taakse. Joillakin aloilla Pekingin yliopistoa pidetään Kiinan parhaana ja se on tunnettu erityisesti lakitieteen ja lääketieteen koulutuksestaan, joissa voittaa naapurinsa. Monet Kiinan johtavista henkilöistä niin politiikassa, taloudessa, tieteessä kuin muillakin aloilla tulevat juuri näistä yliopistoista. 

Brittiläinen The Times Higher Education Supplement sijoitti Pekingin yliopiston peräti maailman 14. parhaaksi korkeakouluksi vuoden 2006 listallaan. Shangain Jiao Tongin yliopiston julkaisemalla, niin kutsutulla Shanghain listalla Pekingin yliopisto oli maailman 300 parhaan joukossa, mutta ei yltänyt 200 kärkeen. 
2006 alkaen Pekingin yliopisto on kuulunut kansainväliseen korkeakouluryhmittymään International Alliance of Research Universities (IARU). Se kuuluu myös Universitas 21 -ryhmittymään. Se on eräs vuonna 2009 käynnistetyn C9-liigaan yliopistoista, joiden kehittämiseen maailmanluokan yliopistoiksi Kiinan valtiovalta on panostanut merkittävästi. Vuonna 2017 kansainvälinen Shanghain Jiao Tong -yliopiston ARWU-yliopistoranking luokittelikin Pekingin yliopiston jo sijalle 71. maailmassa. Se oli tässä vertailussa maansa toiseksi arvostetuin yliopisto.

Kampusalue
----------

Pekingin yliopisto sijaitsee nykyään aiemman Yanjingin yliopiston silloisella kampusalueella. Kampus voidaan jakaa kolmeen osaan: kaakkoisosassa ovat opetuskäyttöön tarkoitetut rakennukset, lounaisosassa asuntolat ja pohjoispuoli muodostaa keskusta-alueen Weiming-järven luona. Järven kaakkoisrannalla on Boya-pagodi. 

Järven ympäristössä ja sen länsipuolella aina länsiportille saakka on paljon viherkasveja (etupäässä itkupajua) ja rakennukset säilyttävät perinteisen kiinalaisen rakennustyylin.

Lähteet
-------

1. 1 2  Arkistoitu kopioHistory pku.edu.cn.  Arkistoitu 6.7.2018. Viitattu 6.7.2018. (englanniksi)
2. ↑  Käki, Matti & Kojo, Pauli & Räty, Ritva: *Mitä Missä Milloin 1967*, s. 43. Otava, 1966.
3. ↑  Arkistoitu kopioChina's Ivy League：C9 League People's Daily, people.cn.  Arkistoitu 3.1.2019. Viitattu 6.7.2018. (englanniksi)
4. ↑  Arkistoitu kopioAcademic Ranking of World Universities 2017 (By location -valinta: China) shanghairanking.com.  Arkistoitu 19.1.2019. Viitattu 6.7.2018. (englanniksi)

Aiheesta muualla
----------------

* Kuvia tai muita tiedostoja aiheesta **Pekingin yliopisto** Wikimedia Commonsissa

|  |  |  |  |  |
| --- | --- | --- | --- | --- |
| 

| * n
* k
* m
C9-liiga |
| --- |
|  |
| Yliopistot | 
* Fudan-yliopisto
* Harbinin teknillinen instituutti
* Kiinan tiede- ja teknologiayliopisto
* Nanjingin yliopisto
* Pekingin yliopisto
* Shanghain Jiao Tong -yliopisto
* Tsinghua-yliopisto
* Xi’anin Jiaotong-yliopisto
* Zhejiangin yliopisto

 |

 |


|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF

 |
|  |
| Kansalliset | 
* Norja
* Ranska
* BnF data
* Saksa
* Israel
* Yhdysvallat
* Latvia
* Japani
* Tšekki
	+ 2
* Australia
* Korea
* Puola
* Vatikaani

 |
|  |
| Maantieteelliset | 
* MusicBrainz place

 |
|  |
| Tieteilijät | 
* CiNii

 |
|  |
| Muut | 
* RISM
* IdRef

 |

 |